Charlotte Dyremose (KF), 2008-04-03:
Vi Konservative
vi har en vision om, at 95 pct. af en ungdomsårgang skal gennemføre en ungdomsuddannelse og 50 pct. en videregående uddannelse, og vi er stolte af at kunne gøre det forsøg på at nå dertil med et system, hvor vi har fri og lige adgang til vores uddannelser.
Det er naturligvis en forudsætning, hvis man skal kunne bryde den negative sociale arv.
Jeg kunne forstå på hr. Jonas Dahl, at man i SF synes, det er vældig spændende at tage debatten om brugerbetaling på de videregående uddannelser.
Det må man for min skyld gerne gøre, det ændrer ikke på vores holdning, for vi ønsker ikke at indføre det.
Og som man har kunnet høre på samtlige andre partier, der har været på, og jeg går ud fra også vil kunne høre på dem, der ikke har endnu, er der ingen her i Folketinget, der ønsker at indføre brugerbetaling.
Vi kan så godt tage debatten, og det har vi gjort i dag, og så har vi alle sammen bekræftet hinanden i, at vi ikke vil have brugerbetaling.
Det står oven i købet i bemærkningerne til beslutningsforslaget, har jeg bemærket at vi vist alle sammen er enige.
Det har forslagsstillerne altså noteret sig, og derfor står det oven i købet i bemærkningerne.
Det er jo dejligt.
Så skal vi ikke alle sammen tage hinanden i hånden og være glade for, at vi er enige om det? Vi kunne jo godt i princippet lovgive om, at vi har lovgivet om, og at vi stadig væk gerne vil fastholde det, vi har lovgivet om, og at vi mener det, vi mener og hele tiden har ment, og så kunne vi sige det en gang til, og så kunne vi i princippet i hver folketingssamling lovgive om det igen.
Jeg tror simpelt hen, det bliver noget rod, hvis vi hele tiden skal lovgive, hver gang vi gerne vil bekræfte hinanden i, at vi alle sammen mener det, vi hele tiden har ment.
Vi kunne jo også - altså for sådan at sætte det lidt på spidsen lovgive om, at vi ikke vil indføre skoleuniform på de videregående uddannelser.
Jeg tror, samtlige partier herinde er enige om, at vi ikke vil have skoleuniformspligt på de videregående uddannelser. Så det kunne vi også godt lovgive om.
Men det bliver noget sjusk, hvis vi skal lave lovgivning, hver eneste gang vi er enige om et eller andet, vi ikke vil.
Skal vi ikke fastholde, at vi ikke har brugerbetaling på de videregående uddannelser, og at vi så i øvrigt med den her debat er blevet enige om, at vi stadig væk ikke vil have det, og så bare glæde os over, at der er så bred enighed om det?
Det er nok den bedste måde at sikre fri og lige adgang til vores uddannelsessystem - i øvrigt suppleret med verdens bedste SU-system, der oven i købet sikrer, at man får et bidrag ved siden af sin uddannelse.
Som man nok kan regne ud, kan Det Konservative Folkeparti ikke støtte forslaget.
Vi mener ikke, at vi skal dobbeltlovgive.
Vi fastholder den lovgivning, der er.
Og jeg skal være den første til at sige: Hvis ikke ministeren kommer efter dem, der ikke overholder lovgivningen, så skal jeg gerne personligt komme efter ministeren.
Så har vi også noget sjovt at foretage os på ordførermøderne, når jeg kommer efter ministeren.
Men jeg forestiller mig ikke rigtig, at det bliver aktuelt, for jeg er helt sikker på, at ministeren helt af sig selv vil komme efter dem, der måtte bryde lovgivningen, og det vil jeg naturligvis bakke ministeren op i.